b'\n_START_ARTICLE_\nMontana\n_START_SECTION_\nMaantiede\n_START_PARAGRAPH_\nMontana ja Kanada jakavat 877 km pitk\xc3\xa4n osan maailman pisint\xc3\xa4 puolustamatonta valtionrajaa. Montana sis\xc3\xa4lt\xc3\xa4\xc3\xa4 Glacierin kansallispuiston kokonaan ja osia Yellowstonen kansallispuistosta._NEWLINE_Montanan rajanaapureina ovat Kanadan provinssit Brittil\xc3\xa4inen Kolumbia, Alberta ja Saskatchewan pohjoisessa, Yhdysvaltojen osavaltiot Pohjois-Dakota ja Etel\xc3\xa4-Dakota id\xc3\xa4ss\xc3\xa4, Wyoming etel\xc3\xa4ss\xc3\xa4 ja Idaho l\xc3\xa4nness\xc3\xa4._NEWLINE_Vuoden kuumin kuukausi on hein\xc3\xa4kuu, jolloin keskim\xc3\xa4\xc3\xa4r\xc3\xa4inen ylin l\xc3\xa4mp\xc3\xb6tila Great Fallsissa on 28,6 astetta. Keskim\xc3\xa4\xc3\xa4r\xc3\xa4inen alin on pakkasen puolella puoli vuotta marraskuusta huhtikuuhun, kylmimmill\xc3\xa4\xc3\xa4n joulu- ja tammikuussa \xe2\x80\x939,5 astetta.\n_START_SECTION_\nHistoria\n_START_PARAGRAPH_\nNykyinen Montana on ollut asuttuna esihistoriallisista ajoista alkaen. Alueen alkuasukkaat saivat k\xc3\xa4ytt\xc3\xb6\xc3\xb6ns\xc3\xa4 hevosia 1680-luvulla ja tuliaseet 1720-luvulla. Alue siirtyi Yhdysvalloille Napoleonilta osana Louisianan ostoa vuonna 1803. Siit\xc3\xa4 tuli osavaltio vuonna 1889. Suomalaisia on siirtolaisvuosina muuttanut Montanaan jonkin verran. Beltin kunnan alueella on kiinteist\xc3\xb6rekisteriss\xc3\xa4 n\xc3\xa4ht\xc3\xa4viss\xc3\xa4 viel\xc3\xa4kin suomalaisia nimi\xc3\xa4.\n_START_SECTION_\nHallinto\n_START_PARAGRAPH_\nMontanan lains\xc3\xa4\xc3\xa4d\xc3\xa4nt\xc3\xb6valtaa k\xc3\xa4ytt\xc3\xa4\xc3\xa4 kaksikamarinen osavaltion parlamentti. Yl\xc3\xa4huoneessa eli senaatissa on 50 j\xc3\xa4sent\xc3\xa4, alahuoneessa eli edustajainkokouksessa on sata j\xc3\xa4sent\xc3\xa4._NEWLINE_Ylint\xc3\xa4 toimeenpanovaltaa k\xc3\xa4ytt\xc3\xa4\xc3\xa4 kuvern\xc3\xb6\xc3\xb6ri._NEWLINE_Montana on jaettu 56 piirikuntaan.\n_START_SECTION_\nTalous\n_START_PARAGRAPH_\nMontanan maatalouden t\xc3\xa4rkeimpi\xc3\xa4 tuotteita ovat nautakarja, vehn\xc3\xa4, ohra, hein\xc3\xa4 ja sokerijuurikas. T\xc3\xa4rkein teollisuuden ala on petrokemian teollisuus. Ty\xc3\xb6tt\xc3\xb6myysaste oli 6,5\xc2\xa0% tammikuussa 2012._NEWLINE_Montana tuottaa noin viisi prosenttia maan kivihiilituotannosta, ja sill\xc3\xa4 on suurimmat hy\xc3\xb6dynnett\xc3\xa4viss\xc3\xa4 olevat kivihiilivarat. Osavaltion viisi \xc3\xb6ljynjalostamoa k\xc3\xa4ytt\xc3\xa4v\xc3\xa4t p\xc3\xa4\xc3\xa4osin Kanadasta ja Wyomingist\xc3\xa4 tuotua raaka\xc3\xb6ljy\xc3\xa4. Vesivoiman tuottajana se on osavaltioista viidennell\xc3\xa4 tilalla. Noin kahdeksan prosenttia s\xc3\xa4hk\xc3\xb6st\xc3\xa4 tuotetaan suurilla tuulivoimaloilla._NEWLINE_Glacierin ja Yellowstonen kansallispuistot houkuttelevat huomattavia m\xc3\xa4\xc3\xa4ri\xc3\xa4 turisteja Montanaan.\n_START_SECTION_\nLiikenne\n_START_PARAGRAPH_\nMontanan lentoasemista 36:lla oli kaupallista liikennett\xc3\xa4 vuonna 2014. Niist\xc3\xa4 14:lt\xc3\xa4 l\xc3\xa4hti yli 100 matkustajaa. Vilkkain oli Bozemanin Yellowstonen kansainv\xc3\xa4linen lentoasema, jolta l\xc3\xa4hti yli 510\xc2\xa0000 matkustajaa. Muita suurimpia olivat Billings-Loganin kansainv\xc3\xa4linen lentoasema (420\xc2\xa0000 l\xc3\xa4htev\xc3\xa4\xc3\xa4 matkustajaa), Missoulan kansainv\xc3\xa4linen lentoasema (350\xc2\xa0000), Glacier Parkin kansainv\xc3\xa4linen lentoasema (237\xc2\xa0500) ja Great Fallsin kansainv\xc3\xa4linen lentoasema (183\xc2\xa0000)._NEWLINE_Osavaltion suurin rautatieyhti\xc3\xb6 on BNSF Railway, jonka raideverkosto kattaa l\xc3\xa4hes koko osavaltion. Amtrakin matkustajajunista Empire Builderin reitti kulkee Montanan halki it\xc3\xa4-l\xc3\xa4nsisuunnassa.\n_START_SECTION_\nV\xc3\xa4est\xc3\xb6\n_START_PARAGRAPH_\nMontanan 990\xc2\xa0000 asukkaasta 89,7\xc2\xa0% on valkoisia. Osuus on suurempi kuin Yhdysvalloissa keskim\xc3\xa4\xc3\xa4rin (77,9\xc2\xa0%, tiedot vuosilta 2010\xe2\x80\x932012).\n_START_SECTION_\nKulttuuri\n_START_PARAGRAPH_\nSuurin osa osavaltion kulttuuriel\xc3\xa4m\xc3\xa4st\xc3\xa4 py\xc3\xb6rii yliopistojen ja korkeakoulujen ymp\xc3\xa4rill\xc3\xa4. Omien opiskelijoidensa ja henkil\xc3\xb6kuntansa esitysten lis\xc3\xa4ksi ne kutsuvat vierailevia esiintyji\xc3\xa4 Montanaan._NEWLINE_Nykyisen Montanan alueella vuonna 1876 k\xc3\xa4yty Little Bighornin taistelu n\xc3\xa4ytell\xc3\xa4\xc3\xa4n uusiksi vuosittain Crow-intiaanien reservaatissa. Rodeoita ja rivitanssiryhmi\xc3\xa4 on paljon._NEWLINE_Montanalaiset joukkueet eiv\xc3\xa4t pelaa urheilun p\xc3\xa4\xc3\xa4sarjoissa. Alemmissa sarjoissa on joitakin baseball-joukkueita, jotka pelaavat Kalliovuorten alueen Pioneer Leaguessa. Montanalaiset yksil\xc3\xb6urheilijat ovat menestyneet l\xc3\xa4hinn\xc3\xa4 luistelussa._NEWLINE_Osavaltiossa on 15 hiihtokeskusta.'